# Imrecze im dal za experiment, ako zarobiť dvojnásobok, drakonickú pokutu. Spor vyhrali

[Michal Lendel](https://www.sme.sk/aut/1249/michal-lendel)

redaktor

KOŠICE. Vyhraj dom za dvacku. S týmto heslom sa snažil v roku 2016 predať svoju nehnuteľnosť manželský pár Martin a Katarína Krajňákovci z obce Nižná Myšľa pri Košiciach. Záujemcovia o nehnuteľnosť sa mohli zapojiť do lotérie kúpou virtuálneho žrebu v hodnote 20 eur a potom už len čakať na žrebovanie. Aby však mohla byť lotéria úspešná, muselo sa predať minimálne 20-tisíc žrebov, čo by znamenalo výnos na úrovni 400-tisíc eur. Dom bol v tom čase znalcom ohodnotený na 180-tisíc eur. Účastníci mohli v súťaži získať aj auto v cene 30-tisíc eur, respektíve dovolenku podľa vlastného výberu za 3-tisíc.

**Nápad zaujal daňovákov**

Ponuka však namiesto súťažiacich, ktorých sa zapojilo len 250, viac zaujala úradníkov košického daňového úradu, ktorí v októbri 2016 vyrubili rodine pokutu 32-tisíc eur. Podľa daňovákov manželia prevádzkovali hazardnú hru bez potrebnej licencie.

 Sankciu odobril v januári 2017 i druhostupňový orgán, ktorým bolo v tom čase Finančné riaditeľstvo Slovenskej republiky (FR SR). Manželia od začiatku tvrdili, že zámer budú realizovať ako verejný prísľub. To znamená, že obaja vlastníci nehnuteľnosti sa zaviazali odovzdať dom víťazovi žrebovania. Obaja preto podali v roku 2017 na košickom krajskom súde správnu žalobu voči rozhodnutiu FR SR.

**Súd: Pokutu nezdôvodnili**

Správny súd skonštatoval už v roku 2021, že sporné rozhodnutie nebolo zákonné. Podľa senátu, ktorému predsedala sudkyňa Tamara Sklenárová, zámer manželov Krajňákovcov spĺňa náležitosti verejného prísľubu, no zároveň vykazuje tento právny úkon aj znaky hazardnej hry.

*„Z odôvodnenia napadnutého rozhodnutia však jednoznačne nevyplýva, aké boli pre správne orgány rozlišovacie kritériá medzi verejným prísľubom a hazardnou hrou, ktoré ich viedli k záveru, že predmetnú vec je potrebné posudzovať práve podľa zákona o hazardných hrách, a nie podľa Občianskeho zákonníka,“* uviedol senát krajského súdu v rozhodnutí.

Súd ďalej doplnil, že vzhľadom na chýbajúce odôvodnenie nebolo možné zo strany správneho súdu relevantným spôsobom preskúmať, či správne orgány posúdili vec správne. Trojčlenný senát preto nakoniec napadnuté rozhodnutie jednomyseľne zrušil. Zároveň vrátil vec na ďalšie konanie. Súčasťou povinností žalovaného bolo vypracovať komplexnú právnu analýzu k prípadu. Voči rozhodnutiu súdu nepodal nikto z účastníkov kasačnú sťažnosť, verdikt sa tak stal právoplatným na jeseň 2021.

**Nový úrad pokuty zrušil**

Na to, aké mal prípad vyústenie, sme sa v apríli roku 2023 opýtali predstaviteľov Finančného riaditeľstva SR (FR SR). To nás odkázalo na Úrad pre reguláciu hazardných hier (ÚRHH), na ktorý prešla v roku 2019 táto agenda.

*„Po vzniku ÚRHH vstúpil tento úrad do postavenia žalovaného v uvedených konaniach a Finančné riaditeľstvo SR mu postúpilo kompletnú spisovú agendu. Preto už nie je v našej kompetencii sa k otázkam vyjadrovať,“* reagovala hovorkyňa Finančného riaditeľstva SR **Martina Rybanská**.

 **Henrieta Borowiecka** z Kancelárie generálneho riaditeľa ÚRHH nás informovala, že Rada ÚRHH preskúmala verdikt správneho súdu ako aj dokumentáciu k obom rozhodnutiam o pokute z rokov 2016 a 2017. Na základe toho vlani v októbri zrušila rozhodnutie košických daniarov spred vyše šiestich rokov a vec vrátila prvostupňovému orgánu na nové prejedanie a rozhodnutie.

*„Rozhodnutím zo dňa 19. apríla 2023 ÚRHH správne konanie zastavil,“* reagovala Borowiecka. Doplnila, že sankciu nebolo možné uložiť okrem iného aj z dôvodu uplynutia prekluzívnej lehoty. Prekluzívnou lehotou sa rozumie časové obdobie, kedy je možné stanoviť daň a naopak, po jej uplynutí už stanovenie dane nie je možné. Rozhodnutie o zastavení konania prišlo v rovnaký deň, ako sme zaslali úradu svoje otázky.

**O zastavení konania nevedel**

**Martin Krajňák** sa o zastavení správneho konania dozvedel od nás. *„Ak je to skutočne tak, je to veľmi dobrá správa. Hoci som veril, že to nemôže skončiť inak, padol nám kameň zo srdca. Trvalo to vážne veľmi dlho,“* povedal Krajňák. Na roky 2016 a 2017 si spomína ako na veľmi hektické obdobie svojho života i života jeho rodiny.

 *„Plánovali sme sa odsťahovať do Košíc kvôli deťom, no nedarilo sa nám predať dom. Vtedy sme vymysleli tento zámer. Občiansky zákonník totiž nijako neurčoval, čo môže byť obsahom verejného prísľubu. Zámeru sme verili, preto sme do toho šli,“* uviedol. Je presvedčený, že verejnosť sa do hry o dom nezapojila kvôli zlej reklame, ktorú mali rozpútať pokuty od daniarov.

 *„Nezáujmu ľudí sa nečudujem. Po krokoch úradov to celé nebudilo veľkú dôveru. Dúfam, že sme týmto dokázali, že náš zámer bol čistý. Po neúspešnej hre v roku 2016 sme všetkým ľuďom ich peniaze vrátili do posledného centa,“* povedal Krajňák.

**Krajňák: Úradníci nič neriskujú**

Upozornil, že pod rozhodnutím finančného riaditeľstva o pokute bol podpis exšéfa FS SR **Františka Imreczeho** (nominant Smeru), ktorý po zmene vlády na tomto poste skončil. Neskôr sa stal známy ako jeden z kajúcnikov, ktorí svedčia proti špičkám Smeru. Imrecze sa priznal sám ku korupcii, za čo dostal peňažný trest 202-tisíc eur a k tomu trojročný podmienečný trest.

*„Takíto ľudia rozhodujú o pokutách pre bežných ľudí v rádovo desiatkach tisíc eur. Úradníci si asi neuvedomujú, akú majú moc. Jedným zlým rozhodnutím môžu úplne zničiť život človeku i jeho rodine, pričom sami tým nič neriskujú. Pokuty sme museli splácať, neskôr nám tie peniaze, našťastie, vrátili,“* povedal Krajňák. Naznačil, že v budúcnosti by myšlienku lotérie o dom mohol oprášiť. *„Medzitým sa zmenila legislatíva. Po novom už nie je možné riešiť takúto hru verejným prísľubom. Takže ak áno, určite len s licenciou,“* uzavrel Krajňák.